K-Citymarket Oulu Raksila
**Raksilan marketit** on Oulussa Raksilan kaupunginosassa sijaitseva kauppakeskittymä. Kolmen marketin keskittymä on rakennettu vuosina 1975–1976. 

Vuonna 2002 Raksilan marketit eli K-Citymarket, Prisma ja Euromarket nousivat yhteisellä päivittäistavaramyynnillä mitattuna Suomen suurimmaksi ruokakaupaksi ohittaen Helsingin Stockmannin 64,4 miljoonan euron päivittäistavaroiden yhteenlasketulla kokonaismyynnillä.

Entisen Euromarketin kiinteistössä toimii muun muassa Sale, Alko, Subway, apteekki, Ykkös Suutari ja löytötavaratoimisto.

Tammikuussa 2019 lakkautetun, Hallituskadulla toimineen Oulun pääpostin postipalvelut siirtyivät K-Citymarketin tiloihin 28. tammikuuta 2019.

Historiaa
---------

### 1975–1976 Markettien valmistuminen

Marketeista ensimmäisenä avasi E-liikkeeseen kuuluneen Oulun Osuuskaupan Eka-market (myöhemmin Euromarket), jonka avajaisia vietettiin 1. syyskuuta 1976. Sokos-market (myöhemmin Prisma) avattiin lokakuussa 1976. Rakennuksen rakensivät yhdessä Osuuskauppa Arina ja SOK. Arkkitehti Eila Mikkonen toimi rakennuksen pääsuunnittelijana. Viimeisenä valmistui Keskon Citymarket, jossa avajaiset olivat 1. joulukuuta 1976.

### Vuosi 2010 Euromarket

Euromarket lopetti toimintansa Oulussa vuonna 2010. Arina osti kiinteistön ja liiketoiminnan, jolloin kiinteistön alakertaan avattiin S-market, joka muutettiin myöhemmin vuorokauden ympäri avoinna olevaksi Saleksi. Rakennuksen toisessa kerroksessa on ollut Euromarketin jälkeen urheiluliike ja nykyään siellä toimii Pohjois-Pohjanmaan löytötavaratoimisto.

Asemakaavan muutos ja marketien tulevaisuus
-------------------------------------------

Raksilan kauppa-alueen uudistamista on pohdittu ja suunniteltu jo pitkään. Vuonna 2010 oli suunnitelmissa neljä vaihtoehtoista suunnitelmaa marketalueen kehittämiseksi. Vaihtoehtoina oli muun muassa nykyisen kauppakeskittymän kehittäminen nykyiselle paikalle, Oulun Energia Areenan uudisrakentaminen kauppakeskittymän paikalle tai uuden kauppakeskuksen rakentaminen Oulun rautatieasemalta katsottuna radan toiselle puolelle, Ratakadun ja junaradan väliin, jossa sijaitsee Oulun linja-autoasema ja Matkahuollon toimipiste.

Osuukauppa Arina osti vuonna 2010 Suomen Lähikaupan Raksilan Euromarketin liiketoiminnan. Tämä merkitsi, että Arina saa tulevasta liikekeskuksesta käyttöönsä kaksi kolmasosaa. Vuonna 2017 saatiin yhteistoimintasopimus, jonka mukaan kauppakeskittymä korvataan uudella liikekeskuksella, joka sijoittuu markettien nykyiselle paikoitusalueelle, Kajaanintien ja Ratakadun varteen. Oulun yhdyskuntalautakunta hyväksyi suunnitelman 18. huhtikuuta 2017. Uuden rakennuksen toteuttaminen kirjattiin tapahtuvan vuosina 2019–2021, jolloin uusi liikekeskus valmistuisi. Nykyisten marketien paikalle, Puu-Raksilan viereen tulisi 20 000 kerrosneliötä asuntorakentamiseen. Rakentaminen on kuitenkin edelleen suunnitteluasteella.

Lähteet
-------

1. 1 2  Siltanen, Pekka: Suomen suurin ruokakauppa *Kaleva*.  22.10.2003. Kaleva Oy. Viitattu 12.2.2018.
2. ↑  Rättilä, Markku: Oulun pääpostin korvaava toimipiste rakennetaan Raksilan Citymarketin infon paikalle - Posti kouluttaa marketin henkilöstön *Kaleva*.  11.11.2018. Kaleva Oy. Viitattu 4.1.2019.
3. ↑  Sokos avaa tänään: Toinen Raksilan suurmarketeista on valmis.  *Kaleva*, 1976, nro 284, s. 15. Oulu:  Kaleva Oy. Artikkelin verkkoversio. Viitattu 12.2.2018.
4. ↑  Oulun Raksilaan kaavaillaan liikekeskusta *Yle Uutiset*.  24.3.2010. Yleisradio Oy. Viitattu 12.2.2018.
5. ↑  Raksilan S-marketin tilalle vuorokauden ympäri auki oleva Sale *Kaleva*.  28.3.2013. Kaleva Oy. Viitattu 12.2.2018.
6. ↑  Video kurkistaa Raksilan tu­le­vai­suu­teen: Suun­ni­tel­mis­sa uudet marketit ja viherkatto *Kaleva*.  10.12.2015. Kaleva Oy. Viitattu 12.2.2018.
7. ↑  Sankala, Kari: Raksilan markettien paikalle suunnitteilla areena *Kaleva*.  9.6.2010. Kaleva Oy. Viitattu 12.2.2018.
8. ↑  Kemin ja Oulun Euromarketit siirtyvät Arinalle *Kaleva*.  22.1.2010. Kaleva Oy. Viitattu 12.2.2018.
9. ↑  Turunen, Martti: Uudet marketit valmiina 2021. Ehtona asemakaavan muutos ensi vuonna *Forum24*.  19.12.2017. Forum24 Oy.  Arkistoitu 13.2.2018. Viitattu 12.2.2018.

Aiheesta muualla
----------------

* Raksilan marketin avajaistarjoukset vuodelta 1976 - öisin kulmilla pyöri legendaarinen autorinki (23.4.2017) (kaleva.fi)
* K-Citymarket Oulu Raksila: Hyvin palveleva - jo vuodesta 1976! (www.facebook.com/pg/KcitymarketOuluRaksila)
* Oulun Kaupunki, yhdyskunta ja ympäristöpalvelut: Raksilan market-alue (Arkistoitu – Internet Archive) (ouka.fi)